รัฐบาลไทย-ข่าวทำเนียบรัฐบาล-มท. กำชับผู้ว่าฯ ทั่วประเทศ ขับเคลื่อนป้องกัน ปราบปราม และแก้ปัญหาการค้ามนุษย์ในทุกมิติ อย่างเข้มข้น ต่อเนื่อง พร้อมดึงภาคประชาชนร่วมเป็นเครือข่ายเฝ้าระวังการค้ามนุษย์ในพื้นที่
วันอาทิตย์ที่ 21 พฤศจิกายน 2564
มท. กําชับผู้ว่าฯ ทั่วประเทศ ขับเคลื่อนป้องกัน ปราบปราม และแก้ปัญหาการค้ามนุษย์ในทุกมิติ อย่างเข้มข้น ต่อเนื่อง พร้อมดึงภาคประชาชนร่วมเป็นเครือข่ายเฝ้าระวังการค้ามนุษย์ในพื้นที่
มท. กําชับผู้ว่าฯ ทั่วประเทศ ขับเคลื่อนป้องกัน ปราบปราม และแก้ปัญหาการค้ามนุษย์ในทุกมิติ อย่างเข้มข้น ต่อเนื่อง พร้อมดึงภาคประชาชนร่วมเป็นเครือข่ายเฝ้าระวังการค้ามนุษย์ในพื้นที่ พบเห็นเบาะแส แจ้งสายด่วนศูนย์ดํารงธรรม 1567 หรือสายด่วน ปคม. 1191 ได้ตลอด
วันนี้ (21 พ.ย. 64) นายสุทธิพงษ์ จุลเจริญ ปลัดกระทรวงมหาดไทย เปิดเผยว่า จากรายงานสถานการณ์การค้ามนุษย์ ประจําปี ค.ศ. 2021 (Trafficking in Persons Report : TIP Report) เมื่อวันที่ 6 กรกฎาคม 2564 เผยแพร่โดยกระทรวงการต่างประเทศสหรัฐอเมริกาพบว่า ประเทศไทยถูกจัดให้อยู่ในระดับ Tier 2 Watch List (เฝ้าระวัง) ซึ่งรัฐบาลภายใต้การนําของ พลเอก ประยุทธ์ จันทร์โอชา นายกรัฐมนตรี ได้ให้ความสําคัญ และสั่งการไปยังทุกหน่วยงาน ให้เข้มงวด กวดขันอย่างจริงจังในทุกพื้นที่ที่รับผิดชอบ เพื่อช่วยกันแก้ไขปัญหาค้ามนุษย์ และในการประชุมคณะกรรมการประสานและกํากับการดําเนินงานป้องกันและปราบปรามการค้ามนุษย์ที่มี พลเอก ประวิตร วงษ์สุวรรณ รองนายกรัฐมนตรี เป็นประธาน ยังได้มีข้อสั่งการกําชับให้หน่วยงานที่เกี่ยวข้อง เพิ่มความเข้มงวดในการปฏิบัติภารกิจด้านการป้องกัน ปราบปราม และแก้ไขปัญหาการค้ามนุษย์อย่างเป็นรูปธรรม เพื่อลดปัญหาการค้ามนุษย์ในประเทศไทย
นอกจากนี้ พลเอก อนุพงษ์ เผ่าจินดา รัฐมนตรีว่าการกระทรวงมหาดไทย ยังได้เน้นย้ําในการประชุมมอบนโยบายผู้ว่าราชการจังหวัดทั่วประเทศ โดยต้องบูรณาการการทํางานร่วมกับหน่วยงานที่เกี่ยวข้อง ทั้งฝ่ายปกครอง ทหาร ตํารวจ และกลไกในระดับพื้นที่ กํานัน ผู้ใหญ่บ้าน ผู้บริหารองค์กรปกครองส่วนท้องถิ่น สมาชิกกองอาสารักษาดินแดน ให้ร่วมเฝ้าระวัง ตรวจสอบ ตรวจตรา เพื่อป้องกันและแก้ไขการค้ามนุษย์ในทุกพื้นที่อย่างเข้มข้น ต่อเนื่อง
นายสุทธิพงษ์ จุลเจริญ ปลัดกระทรวงมหาดไทย กล่าวต่ออีกว่า การป้องกันและแก้ไขปัญหาการค้ามนุษย์ในระดับพื้นที่ทั่วประเทศจะต้องเป็นไปอย่างเข้มข้น ต่อเนื่อง ตามนโยบายของรัฐบาล และข้อสั่งการของรัฐมนตรีว่าการกระทรวงมหาดไทย จึงได้สั่งการและเน้นย้ําไปยังผู้ว่าราชการจังหวัดทุกจังหวัดในการให้ความสําคัญกับการป้องกัน ปราบปราม และแก้ไขปัญหาการค้ามนุษย์ในมิติต่าง ๆ เช่น การสืบค้นข่าวสาร การติดตามจับกุม และขยายผลถึงขบวนการนําพา การลงโทษเจ้าหน้าที่รัฐที่มีส่วนเกี่ยวข้องอย่างเด็ดขาด และให้ประเมินสถานการณ์การค้ามนุษย์ภายในจังหวัดอย่างจริงจัง โดยเฉพาะอย่างยิ่งในประเด็นของการใช้แรงงานประมง การบังคับใช้แรงงาน เป็นต้น พร้อมกําชับไม่ให้ข้าราชการทุกระดับเข้าไปมีส่วนเกี่ยวข้องกับการค้ามนุษย์ นอกจากนี้ ก็ให้บูรณาการความร่วมมือกับหน่วยงานที่เกี่ยวข้องในการป้องกัน ปราบปราม และแก้ไขปัญหาการค้ามนุษย์อย่างเป็นรูปธรรม มีประสิทธิภาพและถูกต้องตามระเบียบ กฎหมาย และสร้างการรับรู้ โดยดึงภาคประชาชนร่วมเป็นเครือข่ายเฝ้าระวังการค้ามนุษย์ในพื้นที่
"กระทรวงมหาดไทยให้ความสําคัญในการป้องกันและแก้ไขปัญหาการค้ามนุษย์มาอย่างต่อเนื่อง ด้วยการดําเนินมาตรการป้องกันและปราบปรามอย่างเข้มข้นในทุกพื้นที่ โดยมีผู้ว่าราชการจังหวัดและนายอําเภอ ทําหน้าที่บูรณาการแก้ไขปัญหาร่วมกับหน่วยงานที่เกี่ยวข้อง มุ่งเน้นการลดอุปสงค์ อุปทานของขบวนการค้ามนุษย์ และการช่วยเหลือเยียวยาผู้เสียหายตามหลักมนุษยธรรม ทั้งนี้ หากพี่น้องประชาชนพบเห็นเบาะแสการค้ามนุษย์ สายด่วนศูนย์ดํารงธรรม โทร. 1567 หรือสายด่วนกองบังคับการปราบปรามการค้ามนุษย์ โทร. 1191 ได้ตลอด 24 ชั่วโมง" นายสุทธิพงษ์ กล่าวย้ําในตอนท้าย